EFF steun studente oor verwydering van Rhodes-standbeeldFoto: Twitter Die EFF het Dinsdag sy steun toegesê aan ŉ groep studente van die Universiteit van Kaapstad (UK) wat eis dat ŉ standbeeld van Cecil John Rhodes van die kampus verwyder word. “Rhodes kan nooit ooit ŉ simbool wees wat in post-1994 Suid-Afrika gevier word nie,” het Mbuyiseni Ndlozi, woordvoerder van die EFF, gesê. Volgens Ndlozi het die EFF al verskeie kere versoek dat simbole van kolonialisme en wit heerskappy verwyder moet word. TimesLive berig op sy webtuiste dat die president van die studenteraad, senior personeellede en die helfte van die gehoor Maandag uitgestap het tydens ŉ seminaar oor transformasie. Die seminaar is gehou nadat daar verlede week protesoptogte was en ŉ toilet glo op die Rhodes-beeld se voetstuk omgekeer is. Die standbeeld is Sondag met swart plastieksakke bedek. ŉ Klein groep studente het ook Dinsdag op die kampus betoog en geëis dat die standbeeld verwyder word. Rhodes was ’n Britse kolonialis, sakeman, mynmagnaat en politikus in Suid-Afrika. Rhodesië (nou bekend as Zimbabwe) is na hom vernoem. Die Rhodes-Universiteit in Grahamstad is ook na hom vernoem en die Rhodes-studiebeurs word uit sy boedel gefinansier.